
Anul dezastrului în energie. Dispar și sute de MW din hidro 


Haosul total din sistemul energetic, patronat catastrofic de către Ministerul 
Energiei, a provocat și provoacă probleme extrem de grave. Dispecerul Energetic 
Naţional dă rateuri după rateuri, incapabil să comande cantităţile necesare, iar 
puţinele capacităţi de producţie pe care le mai avem stau mai mult oprite. Mai 
mult, în prognoza capacităţilor de producţie, Transelectrica anunţă că în acest 
an mai dispar peste 400 MW din hidroenergie. 


Minivacanţa cu 1 Mai și Sărbătorile Pascale a arătat incapacitatea Dispecerului Energetic 

Național (DEN) de a gestiona intrările și ieșirile din sistem. În afară de aberaţia priorităţii 
la intrare a producției de energie din eolian și fotovoltaic, pe care nu o poate estima, dat 
fiind că aceste regenerabile sunt imprevizibile, DEN dă comanda unităților de producţie în 
bandă de a livra anumite cantități în sistem. 


Începând din 29 aprilie, consumul de energie s-a prăbușit efectiv în toată țara, astfel că 
Nuclearelectrica, de exemplu, cât și Hidroelectrica au vândut energie pe piață la preţuri 
negative, pe fondul intensificării producţiei din eoliene. Astfel, s-au exportat cantităţi în 


exces care au ajuns și la 1.975 MWh. Pe acest fond, DEN a micșorat comenzile către 
Nuclearelectrica, iar compania de stat a oprit controlat un reactor. La două zile după 
oprirea reactorului, România a intrat în deficit de producţie și a trecut pe importuri, care 
au crescut pe măsură ce vântul s-a domolit și, implicit, producţia din eoliene s-a micșorat. 


Din data de 1 mai până pe 4 mai, s-a importat energie fără întrerupere, ajungându-se la 
un vârf de 1.863 MWh, atins în 2 mai. În data de 4 mai, de la 7 dimineaţa până la orele 
20, consumul a scăzut de mult, până la o medie anemică de 4.700 MWh, iar producţia din 
eoliene a explodat, astfel că s-a trecut, din nou, pe exporturi de energie, bineînţeles, la 
prețuri infime sau chiar negative. După orele 20, în seara de 4 mai, consumul a crescut 
brusc și țara noastră a început să importe, masiv, energie. Pe la orele 23, la comanda 
DEN, a fost redusă și producția de hidroenergie, cu peste 1.000 MWh, ajungându-se la un 
import constant de energie. Hidro a atins chiar un minim de producție de 630 Mwh, adică 
10% din capacitatea instalată. 


România s-a oprit 


Din data de 6 mai, România a înregistrat cel mai redus consum de energie din istorie, de 
circa 3.700 MWh, în condiţiile în care eolienele produceau în jur de 1.000 MWh, iar 
fotovoltaicele, tot cam 1.000 MWh, cu exportul de rigoare. Când vântul s-a oprit și 
fotovoltaicele au trecut pe zero producţie sau chiar pe consum, în 7 mai, pe fondul 
revenirii consumului, țara noastră a devenit importator net. Reactorul de la Cernavodă, 
oprit controlat în 30 mai, a fost repornit abia marţi, 7 mai, însă acesta își crește producția 
până ajunge la capacitatea maximă abia în două-trei zile, astfel că, în loc de 1.400 MWh, 
Nuclearelectrica poducea doar 900 MWh. 


În toată această perioadă, centralele pe gaze nu au depășit o producţie de circa 370 
MWh, iar termocentralele pe cărbune au produs constant aproximativ 450 MWh. În ce 
privește cărbunele, este explicabil că nu a produs, având în vedere că autorităţile l-au 
dezafectat pe șest. La producţia de energie pe gaze, însă, nimeni din Dispecerul Energetic 
Naţional nu a îndrăznit să comande cantităţi în plus, ca să nu le provoace austriecilor vreo 
pierdere în cazul prețurilor negative din piață. 


Nu vin, ci pleacă 


În prognoza capacităţilor de producţie pe acest an, Transelectrica anunţă că dispar din 
sistem peste 400 MW din hidroenergie. La acestea se adaugă oprirea programată a 
reactorului 2 de la Cernavodă, din această lună până în iulie. Oprirea este necesară 
pentru efectuarea unor reparaţii, în vederea pregătirii acestuia pentru decembrie 2025, 
când reactorul 1 intră în modernizare pentru o perioadă de cel puțin 2 ani. Per total, din 
capacităţile de producție în bandă, dispar circa 1.100 MW, fapt care pune în pericol 
funcționarea întregului sistem energetic al țării. 


